Verdens største elfærge har været på prøvesejlads – teknologien er på vej til Molslinjen

Den 14. december blev der skrevet maritim historie ud for Hobart i Tasmanien. Her gennemførte værftet Incat Tasmania den første fuldt elektriske prøvesejlads med verdens største batteridrevne elfærge, China Zorrilla. Skibet sejlede udelukkende på batterikraft og demonstrerede, at elektrisk fremdrift nu fungerer i en skala, der tidligere blev anset som urealistisk.

For danske færgepassagerer er prøvesejladsen mere end en teknisk kuriositet. Det er nemlig samme værft, der i disse år bygger Molslinjens kommende fuldt elektriske hurtigfærger til Kattegat.

250 ton batterier ombord

China Zorrilla er 130 meter lang og kan medtage op mod 2.100 passagerer og mere end 220 biler. Under testen blev skibets otte elektriske vandjet-enheder sat i drift alene via batterier, uden støtte fra fossile motorer. Ifølge Incat er det første gang i verden, at et skib med denne størrelse, vægt og kapacitet har sejlet udelukkende på elektricitet.

Energien kommer fra et enormt batterisystem på over 250 ton med mere end 40 megawatt-timer installeret kapacitet. Det gør færgen til det største batteridrevne skib – og det største elektriske køretøj overhovedet – der nogensinde er bygget.

“Det er første gang, et skib af denne størrelse nogen steder i verden er blevet testet med 100 procent batterielektrisk fremdrift. Det er et vendepunkt for skibsbygning,” siger Incat-formand Robert Clifford og understreger, at projektet viser, hvad moderne skibsdesign og ren energiteknologi kan levere i praksis.

Færgen er bygget til den sydamerikanske operatør Buquebus og skal senere indsættes på ruten mellem Buenos Aires og Uruguay. Inden da venter yderligere testforløb, men de erfaringer, der nu indsamles, har allerede stor betydning for Danmark.

Computertegning af en af de kommende elfærger til Molslinjen (foto: Incat Tasmania).

Stor betydning for Danmark

For blot få uger siden underskrev Incat og Molslinjen nemlig kontrakt på tre fuldt elektriske hurtigfærger.

Ifølge Incats tekniske specifikationer bliver Molslinjens elfærger 129 meter lange katamaraner, designet specifikt til de danske Kattegat-ruter mellem Aarhus–Odden og Ebeltoft–Odden. Færgerne får plads til op mod 1.500 passagerer inklusive besætning og kan medtage cirka 500 personbiler, hvilket placerer dem blandt de mest kapacitetsstærke eldrevne passagerskibe i verden.

Færgerne er konstrueret som drive-through-skibe, så biler og last kan køre lige igennem, hvilket reducerer havnetiden markant. Typisk sejltid er omkring 90 minutter, hvorefter skibene lades i cirka 30 minutter med højkapacitets AC-ladning i begge havne. Ifølge specifikationerne installeres der landstrøm med op til 58 megawatt pr. side, så hurtig opladning kan klares i rutefartens tempo.

Fremdriften leveres af otte elektriske motorer med en samlet effekt på omkring 52 megawatt, koblet til otte vandjet-enheder. Batterisystemet ombord rummer knap 45 megawatt-timer energi, og færgerne er desuden udstyret med nød- og rækkeviddeforlængende generatorer, der kan køre på HVO-brændstof.

Verdens største elfærge har været på prøvesejlads – teknologien er på vej til Molslinjen